정조 21년
丁巳閏六月初六日卯時上御熙政堂大臣備局堂上引見入侍時行左承旨李晩秀假注書吳泰曾事變假注書劉弘九記注官金良倜記事官金履永右議政李秉模兼戶曹判書金華鎭行工曹判書金文淳行上護軍金持默行禮曹判書閔鍾顯兵曹判書李祖源行護軍徐有大李漢豐徐龍輔持平金熙華校理朴吉源副校理尹行直以次進伏訖秉模曰近日日氣蒸鬱釀雨聖體若何上曰一樣矣秉模曰寢睡水剌之節若何上曰一樣矣秉模曰王大妃殿氣候何如上曰近以暑氣欠和湯劑後卽爲復常矣秉模曰惠慶宮氣候何如上曰一樣矣上曰昨日之暑夜亦不退卿之肥膚稍肥不至難耐乎秉模曰臣何足恤也每接朝紙諸承旨持公事入侍趁日爲常當暑應接下情伏慮上曰不自爲疲則亦不有損矣今日聞卿等來會本司初旬賓對使之進定矣聞近日籌司之座必待申後罷歸云旣無簿書之委滯且異諸司卯酉之仕則何必晨入而暮歸向來飭敎以其乍會旋罷太欠誠實故也若無事而終日開衙則亦豈誠實底道乎此後隨事有無以爲進退早晩之地可也上曰次對爲之秉模曰別無狀啓等稟處之事矣上曰近日雨澇不至傷農乎秉模曰雨雖頻而不至暴注大漲故稼穡無痒云矣秉模曰日前儒臣李基讓疏中還弊釐正事批旨令廟堂稟處而旣無別立科條永爲矯救之策置之何如上曰勢似然矣秉模曰頃因咸鏡前監司趙尙鎭所啓批旨本道大同枵然委折關問報來後如有可以稟處者更爲稟處之意覆啓行會矣卽見該監司李鼎運所報則以爲本道大同異於他道錢布各穀隨用隨劃或多或少以各其邑言之如南北關若而邑以一年應捧不能支應下故所以爲不足之說而外此諸邑不至見縮錢邊不足則布木移充此邑不足則彼邑移劃一道之內亦有裒益之政此不過營邑從便措處而通計一道內當年所捧與例下則庶或排比而粵自甲申詳定以來至于丙辰磨勘亦有流來剩餘溯考數年用下雖不無少出入亦不至太逕庭以此推之來頭如無別般公下則一道應捧足以了一道之事爲辭矣本道大同雖或有彼此足不足之異自道內裒益自有其例不可自朝家別爲區劃前道臣所奏置之此後節省之方另加嚴飭何如上曰依爲之出擧條秉模曰今年節使太上皇帝前三節方物外皇帝聖節方物一起依昨年例加措備入送皇帝前冬至正朝以無方物磨鍊此外太上皇帝皇帝前又各有賜物使臣參宴方物移準別諭鐵山漂民出送等謝恩而此則依皇旨皆當以無方物磨鍊合有方物爲四起無方物爲十起分付該曹該院知悉擧行謝恩旣無方物則使名亦當以冬至兼謝恩使差出而大政雖或踰月依近例今月內差出之意一體分付何如上曰依爲之出擧條秉模曰有司堂上向以草記啓下二人而今日籌坐亦不來會未知李書九亦有情勢而有司與凡堂上別無異同則前旣隨行今忽自劃恐或如何矣上曰旣行公於備局而獨於有司之任終不承膺此是公格之外申飭行公可也秉模曰承旨李晩秀前以備堂差下而有何時不可爲之敎遂爲未差而顧今諸宰中合於有司之任者恐無踰此人矣上曰兩人出場後更爲下敎矣上曰昨日錦伯殿最中韓山郡守旣以庖禁之緩爲目則不可貶下而止故施以罷拿之典而禁屠雖似小事愛物之仁推及甚廣昨今年豐穰之慶亦安知不由於此等處乎上曰諸宰奏事鍾顯曰上冊寶時太廟用樂一節曾有博考典禮以聞之命今始參考以待矣上曰此非時急之事後日次對稟定可也祖源曰以北漢哨官論賞事有草記還給之命矣上曰此亦非時急之事以草記稟定可也祖源曰此非又煩草記之事只當筵奏稟定矣秉模曰兵曹判書李祖源以不當仰奏之事仰奏筵體屑越從重推考何如上曰依爲之出擧條上曰藥房提調先出監劑文淳先退上曰臺諫進前熙華進伏上曰臺啓只擧結辭熙華曰請寢李汝節定配之命更令王府嚴覈取服施以當律上曰不允出擧條晩秀曰呈告臺諫之不待出牌入參賓筵自是古例纔有飭敎而今日次對詣臺臺臣一人外兩司行公諸臺皆不入來揆以事體極涉未安竝推考警責何如上曰竝推考牌招可也出擧條上曰年少臺官旣登前席雖官師相規不可無一言而退矣上曰玉堂如有所言前奏可也吉源曰別無所奏矣上曰玉堂例於筵中隨事論啓則豈可以無所奏陳達乎上曰不但臺臣與儒臣也諸宰之不爲奏事亦莫甚於近日俄者禮兵判所欲奏者亦不過塞責之意備堂異於具僚民國之謨無事不陳若使只就所司之事言之則以草記稟處亦足矣此豈一堂都兪隨事盡言之義乎秉模曰近來臺風掃地實爲慨然況今當暑臨殿勤諮求助之下豈但故紙之謄傳而仍爲就座乎雖以玉堂言之玉堂例謂之次對次知蓋隨事糾正以論以啓故大臣以下皆憚玉堂矣今日入侍玉堂自上開導使言而無一建白者不但以慨然言之矣至於備堂隨其所知無言不可則近來備堂之無實職者隨進隨退終無一言此豈仰體憂勤之念乎秉模曰近來臺閣無論官師相規與朝政得失寂寥太甚當此庚炎賓對引接有以仰憂勤之念而入侍臺臣前啓之外不陳一言仰答俯諮之盛意推考警責何如上曰依爲之出擧條秉模曰玉堂之入參次對蓋欲上自大官以至諸宰臺諫奏語當否筵體得失無不規定而近來此法久廢雖以今日筵席言之臺臣再啓宜有規警而終無一言入侍儒臣推考俾知賓對古法何如上曰依爲之出擧條秉模曰備堂之職凡於民國之事無不主管則雖無實職所當隨事仰陳以備採用而近來諸宰除非實職衙門稟定之事則皆無所陳參聞廟謨之意豈容若是今日入侍時不奏事諸宰竝推考此後則雖無實職之諸宰各陳意見俾有裨益之意申飭何如上曰卿言好矣依爲之自後次對期於修明俾有實效可也出擧條上曰日熱自曉已甚予亦素不耐暑卿等之召接也不能無不妨夙退底意及夫臨筵反省便覺此心之爲浮念周諮勤訪故欲遲遲經幄臺閣之若是寥寥是豈予之所望也哉秉模曰躁競之風專由於求者得之不求者不得程叔子所謂大資居位却不求人乃使人倒來求已是甚道理云者卽千古格語也如忠武公李舜臣幾乎諸葛武侯後一人當其潦倒之時以先正李文成之賢重之以同宗之親兼之以本兵之權求見而不可得觀此一着足以推後來樹立以今頹俗欲求如此之人而官之是猶七年之病求三年之艾然任銓衡之責者果能寤寐此心則安知無蘊櫝待價之士乎大政不遠以此嚴飭兩銓之臣俾有一分之效何如上曰依爲之出擧條秉模曰有國緩急之用莫緊於驛路而邑宰則不以平民待之惟思侵役營閫又未能一一察隱郵官勢力亦難隨事周旋於營邑去益凋弊無道不然其中不可不急先矯救者敢此仰達矣閣臣行之自本閣成給路文實出優異之渥而兵曹路文竝爲成出不期加把而自歸加把閣臣赴燕時兩西驛馬之加把以去亦成已例而雖無此馬足可往還以驛路則爲弊甚鉅今後則閣臣奉使受由之行只用本閣路文閣臣方伯赴任與還朝之行則勿許本閣路文而只用兵曹路文閣臣守令赴任與還朝則自有該邑夫馬一依他守令例施行閣臣赴燕時兩西加把之法一切勿施至於抄啓文臣之由行給馬尤是榮耀其行興起新進之令典而被選者漸多驛弊從而滋甚濫把之飭敎雖極嚴明所騎則一匹而驛路之爲慮顚蹶加數以待卽是不得不然之事如是之際勞費多端今於定式之後雖不敢直請還寢各驛蘇殘間姑爲置之恐合事宜雖以大官言之必有給馬之敎然後始得乘馹故在昔林下大臣之簉朝也或因筵臣陳達特許給馬則其嚴如此而近來諸道不識法意凡於大臣之行驛人馬直爲馳送有若循例者然臣之昨年鄕行旣非辭朝出去而及其復路驛人馬盡爲待令非但一往來之間諸驛俱弊論以朝體似尊而反卑此亦不可不革其謬例故竝玆仰陳矣上曰卿之所奏甚是矣此後大臣之私行非特敎則驛人夫勿爲等待之意申明定式而閣臣燕行時馬匹勿爲加把事以守令往來時勿爲給馬事竝依爲之至於閣臣行之有路文二張而以方伯赴任與還朝亦用此例云者卿必錯聞設或有謬例是則自卿等可謂不察內閣初無路文板本則雖欲印給無異於皮不存筵退後査實釐正抄啓文臣受由行無敢科外責出昨年飭敎至嚴意謂遵行矣弊復如前甚至私行如公行非閣臣而似閣臣云則不可無釐正依爲之若特敎判下於呈辭或肅單者不在此中以此知委可也出擧條上曰昨日人定前已有韓山郡守口傳差出之命而望筒尙不入啓兼春秋出去招問政吏可也良倜承命出回奏以吏判家在城外故今曉政吏始以受望次出去云矣晩秀曰韓山郡守口傳差出之命在於昨夜人定前而今日日高之後望筒尙不書入銓曹擧行之若是稽滯極爲未安吏曹判書金載瓚推考何如上曰其委折問啓可也出擧條上敎華鎭曰金吾所下判付畿伯已得見乎華鎭曰臣亦今曉始見畿伯之趁卽得見未可知矣上曰此亦人定前已下者該府擧行如是遲滯矣華鎭曰此訟正犯自有其人而其所主張造謀者尙未眞的覓得矣上曰私掘亦有隨從律乎華鎭曰明律有之矣私掘之律亦以棺槨之見不見分其輕重具山私掘雖斫橫帶而猶不至於露棺則守法之地只從次律議讞矣上曰綾恩君固是勳舊之家況具庠生時亦被殊遇今其綾恩之葬也屢費恩敎而至於訟理惟在有司之執法矣且彼隻中旣有死者今於具永祚照律也法雖不可以低昂而律文中有喪前所犯喪後收贖之文此足爲例亦諭於畿伯矣具毅和方在照律中而畿營査啓又及綾城此是與大臣同品之都尉也果使眞有所犯豈拘於資級而終亦決處之甚難矣華鎭曰私掘之罪固是不輕而此訟則同宗之間用意叵測尤所絶痛秉模曰以判付辭敎見之固仰聖意之優待勳舊家而此訟當從重論勘矣上曰左相則持論尤過其所役軍當送捕廳云而治盜之律似不宜於山訟矣且以爲綾恩家之心豈必使取快於一時結人刻骨之怨乎養福之道似不當然矣上曰承牌臺臣入侍弘九承命出傳與正言沈普永偕入熙華普永吉源行直進前上曰啓辭只擧結辭熙華等曰請寢罪人鄭致達妻出置城外之命依前還發配所亟令王府快正典刑措辭見上上曰不允熙華等曰請物故罪人德相亟施孥籍之典措辭見上上曰不允熙華等曰請逆賊尙喆追施孥戮之典措辭見上上曰不允熙華等曰請亟寢昧爽以後申禁之命因許捧入未撤之啓特賜允兪俾以下十五字刀削吉源行直就座熙華等曰請遲晩後物故罪人啓能亟施孥籍趾賊等凶種快施邦典獻遂設鞫得情措辭見上上曰不允熙華等曰請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上上曰不允熙華等曰請物故罪人國榮亟施孥籍之典措辭見上上曰不允熙華等曰請梟示罪人明謙正刑罪人以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法措辭見上上曰不允熙華等曰請承款後物故罪人九宗亟施孥籍之典措辭見上上曰不允出擧條普永曰請金甲島爲奴罪人克觀古今島爲奴罪人克泰更令王府設鞫得情快正王法措辭見上請逆賊尙魯亟施孥籍之典措辭見上請亟寢秋曹罪人柳師文放釋之命仍令王府設鞫嚴問快正典刑措辭見上上曰一竝不允出擧條晩秀曰持平金熙華旣陳兩司合啓又傳府啓而諫臺傳啓之時不爲就座有損臺體推考何如上曰勿推可也出擧條熙華曰正言沈普永院啓陳達之際不待承批輕擧下段雖緣生疎臺體則壞損矣請正言沈普永施以罷職之典上曰生疎所致歷擧則歷擧推考可也出擧條上曰臺臣不可一日再啓以所懷論則可也旣下一請字則便是啓也昧例若此亦豈臺體秉模曰臺臣之不得一日再啓格例則然而持平金熙華旣陳前啓就座之後請罪僚臺而又以啓辭爲之大損臺體罷職何如上曰比之諫臺做錯不啻較重依爲之出擧條上曰臺諫旣傳啓則就座可也旣被推則避嫌可也承旨何不提飭普永曰伏以仍伏不出一言晩秀曰臺諫似不知避嫌之規矣上曰鄕人初登筵席無足爲怪出就臺廳書入避嫌可也晩秀曰筵席至嚴臺體尤別而正言沈普永避嫌之際擧措顚錯推考何如上曰勿推可也出擧條吉源曰臺臣傳啓未及承批露出其下則上段諸啓有同停啓此臺臣罷職宜矣上曰奏對之辭何等愼重而露出等語極其鄙俚矣仍命書榻敎曰校理朴吉源筵奏極爲屑越爲先推考上曰關西嶺南皆多方言而尙有以理會處如讀書之讀謂之以謂者豈不暗合於論語汝謂周南召南之義乎今日玉堂奏語則駭然矣上曰沈普永雖昧臺體而此則生疎所致至於經義之對功令之文自是關東聞士矣秉模曰臣於年前以當宁受敎定式之不載大典通編及通編頒行後定式一一編輯之意仰奏蒙允而因堂上之未及差下尙此因循矣備堂趙鎭寬李書九分掌編輯此後間數年次次編入等事謹依原擧條擧行何如上曰依爲之出擧條上敎華鎭曰卿於十年後重入度支曹中凡事較卿前在時何如華鎭曰自多不及於向時矣上曰不必戶曹每事多不逮前而戶曹則何事最甚華鎭曰不必某事之指作如何而大抵經費常患不足雖以昨年之豐穰今歲支放纔及歲前此非經費之較前有加也從前所貸以次償去故然矣上曰卿雖老矣素稱練務更加修擧可也上曰兵判宮僚以後無以深契雖經承旨亦頗間闊今卿所帶重任也而恐卿太生疎矣俄者北漢哨官事前此草記屢次還下亦要卿漸就嫺習矣銓官先看格例與體貌不可一向擺脫做去而卿之除拜屬耳銓體政格漸知漸熟乎祖源曰半知半不知而稍久則當稍熟矣上曰知與熟豈自期之易乎兵批之政較難於吏批須着意善爲之祖源曰依例取才外編一冊子或問其履歷或受其自願以爲臨政收用之地一切以不問人爲主苟問於人人皆有挾私實無以公聽矣上曰卿之從兄大臣嘗爲此任以難聞焉近日紀綱漸弛無人修礪卿須隨事察飭濟以威猛先從門禁必以嚴束或送摘奸期有實效可也命書榻敎曰未下直守令當日辭朝仍命退諸臣以次退出